LV Eiropas Savienības Oficiālais Vēstnesis C 52/22

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 52/11

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“CABRITO DO ALENTEJO”

EK Nr.: PT-PGI-0005-0791-08.10.2009

AĢIN ( X ) ACVN ( )

1. Nosaukums:

“Cabrito do Alentejo”

2. Dalībvalsts vai trešā valsts:

Portugāle

3. Lauksaimniecības produkta vai pārtikas produkta apraksts:

3.1. Produkta veids:

1.1. grupa. Svaiga gaļa un subprodukti

3.2. Produkta apraksts, uz kuru attiecas nosaukums (1):

Ar nosaukumu “Cabrito do Alentejo” apzīmē tādu kazu liemeņus/gaļu, kas reģistrētas dzimšanas reģistrā un kuru priekšteči reģistrēti kazu šķirnes Serpentina zootehniskajā reģistrā un/vai ciltsgrāmatā, vai kas radušās vienreizējā pakļaujošā krustošanā, kur tēva līnija ir reģistrēta kazu šķirnes Serpentina zootehniskajā reģistrā un/vai ciltsgrāmatā; dzīvnieki dzimst, tiek audzēti un nokauti saskaņā ar normām.

Atbilstīgi tradicionālajai vietējai praksei (tiek audzēti abu dzimumu dzīvnieki), kazlēnus nokauj 30–120 dienu vecumā, liemeņu svars ir 3,5–7,5 kg, tie ir ar zemu tauku saturu un paaugstinātu muskuļaudu proporciju, gaļa ir gaiši sārta, mīksta, sulīga un ar patīkamu aromātu.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

Kazlēni tiek zīdīti kopš dzimšanas brīža līdz 30–120 dienu vecumam.

Lai veicinātu gremošanas sistēmas attīstību vai lai sagādātu dzīvniekiem nodarbi un apmierinātu to dabiskās graušanas tieksmes un tādējādi mazinātu stresu, no aptuveni 15 dienu vecuma kazlēnus sāk piebarot ar šķiedrvielas saturošu barību, t. s. “graužamo”, proti, kvalitatīvu sienu (garšīgs, viegli sagremojams siens), akmensozola un korķozola zariem, labību, labības maisījumiem (tikai no kukurūzas, kviešiem, auzām, miežiem, rudziem utt.), olbaltumvielām bagātiem augiem (zirņi, pupas, vasaras vīķi, sējas dedestiņas, sējas seradellas), saulespuķu sēklām, soju, bietēm u. c., citiem augkopības, dārzeņkopības un augļkopības blakusproduktiem.

Kazlēnu barība var saturēt arī nedaudz tauku, karbonātu, bikarbonātu, fosfātu un hlorīdu, kā arī sūkalu pulveri un minerālvielu un vitamīnu piedevas.

Šo piebarojumu dod tikai papildus mātes pienam, un tas nepārsniedz 15 % no kopējā uztura daudzuma, ko kazlēns saņem augšanas laikā.

Aizliegts dzīvniekiem dot jebkādus augšanas stimulatorus (piemēram, anaboliskos steroīdus, hormonus un līdzīgus dabīgus vai sintezētus produktus).

Barības un ūdens daudzums atbilst higiēnas un dzīvnieku labturības obligātajiem noteikumiem.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Audzēšana notiek noteiktajā ģeogrāfiskajā apgabalā, bet nokaušana, sadalīšana un iepakošana var notikt ārpus šī ģeogrāfiskā apgabala.

3.6. Īpaši noteikumi griešanai, rīvēšanai, iepakošanai u. c.:

Produktu “Cabrito do Alentejo” var laist pārdošanā vai nu kā iepakotus vai neiepakotus liemeņus un pusliemeņus, vai sadalītus šādos gabalos: lāpstiņas gabals, kakla daļa, krūšu gabals, ribu un pakrūtes gabals, ciska un subprodukti. Gabali obligāti jāiepako uz paplātēm.

3.7. Īpaši noteikumi marķēšanai:

Uz marķējuma noteikti jābūt norādei “Cabrito do Alentejo — IGP”, attiecīgajam logotipam (1. att.), AĢIN logotipam un sertifikācijas iestādes zīmei.

1. att.

4. Precīza ģeogrāfiskā apgabala definīcija:

Dzīvnieku audzēšanas ģeogrāfiskais apgabals administratīvā ziņā aptver distriktus Portalegre, Évora un Beja (izņemot Sines konselu un Odemira konselas fregesijas Vila Nova de Milfontes, Langueira, Almograve un Zambujeira do Mar); konselas Grândola (izņemot fregesijas Carvalhal un Melides), Alcácer do Sal (izņemot fregesiju Santa M.a do Castelo un Comporta), Santiago do Cacém (izņemot fregesiju Santo André), Alcoutim (izņemot fregesiju Vaqueiros); Coruche konselas fregesijas Couço un Santana do Mato, Silves konselas fregesiju S. Marcos da Serra, Loulé konselas fregesiju Ameixial.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Kazlēnu dzimšanas un audzēšanas ģeogrāfiskais apgabals atrodas Alentežu novadā un kaimiņrajonos, kam raksturīgas nabadzīgas erodējuša slānekļa augsnes. Vairums ganību atrodas ļoti stāvās un mežainās nogāzēs, kur nevar piekļūt lauksaimniecības tehnika un citu sugu dzīvniekiem ir ļoti grūti izdzīvot (gan ganību kvalitātes, gan piekļuves grūtību dēļ).

Reģionā visizplatītākās ir zemnieku saimniecības, kurās piekopj ekstensīvu lauksaimniecības/mežsaimniecības/ganīšanas sistēmu. Kazlēnu audzēšana ir ekstensīva un katrā ziņā notiek brīvās turēšanas apstākļos. Apgabalu var iedalīt platībās, ko klāj Vidusjūras meži (akmensozols un korķozols), platībās, ko izmanto labības audzēšanai (sausie apgabali), papuvēs (lopbarības audzēšana un dabiskas vai ielabotas ganības) un nekultivētās platībās.

Šim ģeogrāfiskajam apgabalam raksturīgas aukstas, lietainas ziemas un karstas, sausas vasaras, un tas nosaka ne tikai augu valsts tipu, bet arī tās mainīgo sastāvu gada gaitā atkarībā no šo augu veģetācijas perioda. Floru lielākoties veido autohtoni zālaugi (Dactylis glomerata, Lolium ssp., Bromus ssp. u. c.) un pākšaugi (galvenokārt dažāda veida Trifolium un Medicago, kā arī Ornithopus, Lotus, Scorpiurus u. c.), kā arī krūmi (dažādi Cistus ģints augi, kas pazīstami ar nosaukumiem estevas, sargaços, piorno un tojo) un daži apgabalam specifiski un tipiski ozoli (korķozoli un akmensozoli), ar kuru zīlēm un zariem barojas kazas.. No šiem augiem pārtiek pieaugušie dzīvnieki. Tie ir būtisks dabiskās izlases faktors, kas ietekmē to dzīvnieku īpašības, kuri ir izturīgi un spēj izdzīvot, vairoties un barot mazuļus tik nelabvēlīgos apstākļos, kā tas ir Serpentina šķirnes kazu un to krustojumu gadījumā; veģetācija nosaka arī piena mainīgās īpašības atkarībā no gadalaika.

5.2. Produkta specifika:

Pētījumos “Cabrito do Alentejo” liemeņiem konstatētas šādas atšķirtspēju piešķirošas īpašības: gaiša krāsa, ko piešķir gaišie zemādas tauki; muskuļaudu proporcija ir 60–66 %, gaļa ir ļoti mīksta un sulīga; kaulu vidējais saturs ir 25 %; tauku vidējais saturs ir mazāks nekā citiem pētītajiem genotipiem; audzēšana ir ekonomiski izdevīga, jo ir liels gaļas iznākums: ciskas, lāpstiņas un pakrūtes daļa kopā veido aptuveni 70 % no kopējās liemeņa masas; ēdamās daļas, proti, muskuļi un zemādas muskuļu un starpmuskuļu taukaudi satur 6–8 % tauku.

Galvenās taukskābes kazlēna “Cabrito do Alentejo” taukos (vairāk par 70 %) ir oleīnskābe (C18:1 cis-9), palmetīnskābe (C16:0) un stearīnskābe (C18:0).

Linolskābes saturs gada gaitā ir mainīgs: 0,34 līdz 0,66 %.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Šī ģeogrāfiskā apgabala flora, augsne, klimatiskie apstākļi un cilvēka darbības ietekme kopā veido ekosistēmu. Šī ekosistēma kombinācijā ar Alentežu reģionam raksturīgajiem lopkopības paņēmieniem un kazu šķirnes īpašībām ir faktori, kas nosaka Serpentina šķirnes kazu un to krustojumu vietu tirgū kā īpašam patēriņa produktam, jo īpaši tradicionālos ģimenes un tautas svētkos. Tāpēc “Cabrito do Alentejo” jau kopš seniem laikiem (rakstiskas liecības par “Cabrito do Alentejo” pagatavošanas receptēm saglabājušās no 16. gadsimta) patērētāju vidū iemantojis slavu, pateicoties gaļas lieliskajām organoleptiskajām īpašībām un gastronomiskajai vērtībai, un tas īpaši iecienīts Ziemassvētkos un Lieldienās.

Reģionā ierasts kazlēnus nokaut pirms atšķiršanas no mātes, t. i., pirms tie pārgājuši uz atgremotāju barību. Šajos apstākļos mātes piena kvalitātei ir izšķirīga ietekme uz kazlēnu liemeņu kvalitāti. Tā kā kazu mātes uzturs ir atkarīgs no gada gaitā mainīgiem veģetācijas, augsnes un klimatiskajiem apstākļiem ražošanas apgabalā, atšķirīgs ir arī linolskābes saturs pienā, un ir pierādīta sakarība starp linolskābes saturu pienā un starpmuskuļu tauku daudzumu kazlēna muguras garajā muskulī (longissimus dorsi), kas savukārt ietekmē gaļas krāsu, garšu un sulīgumu. No otras puses, linolskābes un citu taukskābju saturs “Cabrito do Alentejo” kazlēniem allaž ir lielāks nekā citu šķirņu kazlēniem, turklāt taukskābju saturs gaļā mainās atkarībā no gadalaika. Šie divi faktori nosaka lielo patērētāju pieprasījumu pēc kazlēniem “Cabrito do Alentejo” minēto svētku laikā.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://www.gpp.pt/Valor/Cabrito_Alentejo_CE_MAIO2011.pdf

(1) OV L 93, 31.3.2006., 12. lpp.